Copyright © 2011, Published by Franciscan Media, LLC

28 W. Liberty Street, Cincinnati, Ohio 45202, USA

Copyright © 2011, by Richard Rohr. All rights reserved.

Z amerického originálu:

Wondrous Encounters: Scriptures for Lent

Vydal: © Zachej.sk, 2021

Preklad: © Martin Matis

Grafika: © bookwork.sk

Jazyková korektúra: Adriana Reguliová

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-269-9 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

PREDSLOV

Tieto zamyslenia nad Svätým písmom som napísal v roku 2010 počas svojho pobytu v pustovni v Arizone. Zrodili sa veľmi ľahko a rýchlo, čo je vždy dar dlhého obdobia ticha a samoty. Dúfam, že budú darom aj pre vás, predovšetkým pre tých, ktorí chcú hlbšie preniknúť do seba alebo ktorým bola zverená významná úloha kázať a učiť.

Cítil som, že sa nachádzam vo fascinujúcom kolobehu zistení, ktoré sa upevňovali, odhaľovali a potvrdzovali na čoraz hlbších úrovniach. Moja vnútorná modlitba nachádzala vyjadrenie navonok, v Písme, a napísané Sväté písmo mi umožnilo dôverovať a potvrdiť vlastnú vnútornú skúsenosť. V pôstnych čítaniach bol jasný cyklus smrti smerom dolu, ktorý sa neodmysliteľne stával cyklom života smerom hore. Išlo o nanajvýš kontemplatívny čas, a predsa sociálny dosah Svätého písma bol z takého rozľahlého miesta takisto nepopierateľný. Skutky a kontemplácia boli jednoznačne v objatí, potrebovali sa a milovali sa navzájom.

Bolo pre mňa skutočne fascinujúce, ako sa čoskoro všade objavoval súlad, znaky a symboly – pri štúdiu, modlitbe, dlhých prechádzkach po púštnej prírode a v napísanom slove. Dni neprestajne plynuli. Kým prišla Biela sobota, zistil som, že takmer všetko, čo som považoval za hlavné témy Svätého písma alebo prinajmenšom Svätého písma v mojom ponímaní, našlo svoju cestu na papier! A tak som navrhol, aby sa to neponúklo ako denné meditácie – aj keď dúfam, že sa to hodí aj na ne –, ale ako stretnutie so samotným Svätým písmom založeným na pôste. Nielen to, „čo“ je vo Svätom písme, ale skôr to, „ako“ ho môžeme vykladať pre seba a rásť cez tieto paralelné situácie dnes. Ani nie tak informácie, ako skúsenosť premenenia, nie vysvetlenie, ale samotné stretnutie.

Ďakujem drahej Margaret Slatteryovej, že mi ponúkla svoju „pustovňu“ v známom Carefree v Arizone, aby som mohol v slobode zakúsiť čas nesmiernej milosti, vnútorného sabatu a napísať tieto úvahy.

Dúfam a modlím sa, aby toto čítanie bolo opravdivým zážitkom pustovne aj pre vás a vaším vlastným spôsobom stretnutia.

Richard Rohr

Pôst 2010

Carefree, Arizona

ÚVOD

FASCINUJÚCI KOLOBEH

Existujú dva dôležité momenty: Prvý, keď si uvedomíte, že ten jediný život, ktorý máte, je absolútne hodnotný a plný. Druhý, keď pochopíte, že váš život, taký, ako ho práve žijete, je úplne nezmyselný a prázdny. Potrebujete obidva, aby vás udržali na ceste správnym smerom. Pôst je o obidvoch. Prvý z týchto momentov vám dáva energiu a radosť, keď vás spája s vaším hlavným Zdrojom a Základom a nie iba s vaším malým ja.

Paradoxom, samozrejme, je to, že seba nájdete aj tak, svoje Veľké Ja v Bohu a svoje malé ja v sebe. Boh miluje obidve. Svätá Terézia z Avily to zhrnula takto: „Nachádzame Boha v sebe a seba nachádzame v Bohu.“ S takýmto krédom zrejme nepotrebovala terapeuta. Predsa by som však rád dodal, že je to vždy oveľa viac o tom, že vás niekto nájde, nie o tom, že vlastne vy niečo nájdete! Ako hovorí Pavol: „Potom budem poznať tak, ako som aj ja poznaný.“1

Preto dovoľme, aby sme počas týchto štyridsiatich dní Pôstu boli poznaní! Skrz-naskrz. Neskrývať sa pred ničím v nás – ani pred sebou samým, ani pred Bohom. Dovoľte, aby ste boli úplne poznaní, a spoznáte, čo potrebujete spoznať. To je mojou túžbou, keď píšem tieto meditácie. V tomto fascinujúcom kolobehu božského odhaľovania, nášho vlastného seba-odhaľovania, ktoré je teraz bezpečné, a uzdravujúceho vzájomného prijatia – aby sme rástli v „múdrosti, zrelosti a milosti“.2 Toto je spôsob, akým sa uskutočňuje všetka láska, a jediný spôsob, ako vôbec rastieme.

Každú meditáciu začnem nadpisom alebo slovným spojením, ktoré podľa mňa predstavuje pointu. Takéto výstižné zhrnutie sa dá neraz lepšie zapamätať ako text. Potom zmením bežný postup a ponúknem vám najskôr meditáciu, až potom kľúčové state z čítaní. Dúfam, že vám to umožní čítať konkrétny text Svätého písma so schopnosťou jasne porozumieť – a s novou chuťou! Zistil som, že v duchovnom živote je menej vždy viac. Dlhé pasáže z Písma alebo ich priveľký počet jednoducho bránia potrebnému zameraniu a účinku. Nevieme, na čo uprieť svoj zrak, až napokon skončíme tak, že sa nepozeráme nikde a zostávame v nábožnom zmätku. Malý kúsok Božieho slova zvládne dlhú cestu.

Keďže mnoho kresťanov má sklon čítať alebo recitovať modlitby namiesto toho, aby sa modlili zo srdca, schválne nebudem štylizovať celé modlitby na každý deň. Ponúknem vám pozvanie k svojmu vlastnému seba-odhaleniu sa Svätému, takpovediac „uvedenie do modlitby“. Chcem, aby ste sa sami dostali do tohto úžasného kolobehu božského dialógu, a to svojimi vedomými a úprimnými slovami.

Tieto meditácie nad každodennými pôstnymi čítaniami neslúžia len ako obyčajné informácie či dokonca ako akademický text (aj keď dúfam, že vyhovejú obom účelom), ale najmä ako cesta našej premeny na náš pôvodný „obraz a podobu“,3 ktorá je, ako sa dozvedáme, samým obrazom Boha. To, na čom vždy a v konečnom dôsledku všetkým záleží, je samotné stretnutie!

POPOLCOVÁ STREDA

NOVÝ ZAČIATOK

2 Kor 5, 20 – 6, 2

Zdá sa, že potrebujeme začiatky, inak všetko časom spustne a upadne do zbytočných a smutných koncov. Bol si stvorený pre oveľa viac! Preto sa dnes musíš modliť, aby si túžil po túžbe. Aj keď to ešte necítiš, pros o nové, dokonca neznáme túžby. Napokon totiž dostaneš to, po čom skutočne túžiš. Sľubujem. Veď to Duch Svätý prebúdza tieto túžby v tvojom najhlbšom vnútri. Preto nedostaneš o nič menej, ako žiadaš, a takmer určite oveľa viac.

Ty si túžbou Boha. Boh túži cez teba a prahne po živote a láske skrze teba a v tebe. Umožni to, vyjadri to a nájdeš svoje miesto vo vesmíre. Dovoľ mi, aby som ti niečo povedal: nemôžeš začať túžiť po niečom, ak si to už trochu nezakúsil. Teraz urob túto hlbokú, skrytú túžbu vedomou, úmyselnou a úplnou. Na túto Popolcovú stredu nových začiatkov urob svoje túžby dobrými a ďalekosiahlymi. Nemal by si také túžby, ak by po nich už Boh netúžil ako prvý – v tebe, pre teba a v tvojej osobe.

Napokon pamätaj, že popolec na tvojom čele vznikol zo spálených ratolestí poslednej Kvetnej nedele. Nové začiatky vždy prichádzajú zo starých nesprávnych vecí, ktorým dovolíme odumrieť.

DNEŠNÉ ČÍTANIE

Sme teda Kristovými vyslancami a akoby Boh napomínal skrze nás. V Kristovom mene prosíme: Zmierte sa s Bohom! … Ako spolupracovníci vás napomíname, aby ste Božiu milosť neprijímali nadarmo. Veď hovorí: „V milostivom čase som ťa vyslyšal a v deň spásy som ti pomohol.“ Hľa, teraz je milostivý čas, teraz je deň spásy!

2 Kor 5, 20; 6, 1 – 2

UVEDENIE DO MODLITBY

Pane, daj mi túžbu, aby som túžil po tom, po čom chceš, aby som túžil.

ŠTVRTOK PO POPOLCOVEJ STREDE

ROZHODNUTIE
PREDCHÁDZA HĹBKE

Dt 30, 15 – 20; Lk 9, 22 – 25

Pred časom som napísal knihu o myslení, ktoré nie je duálne. Týmto spôsobom myslia svätci a mystici, nie buď – alebo, ale aj – aj. Práve tento vnútorný hardvér im umožňuje odpúšťať, prehliadať urážky, všetkým preukazovať milosrdenstvo, starať sa o chudobných, dokonca milovať aj svojich nepriateľov. Väčšina z nás vie, že tieto veci by sme mali robiť, ale úprimne povedané, nevieme ako.

Keď som začal učiť túto tému, mnohí správne poukázali na to, že aj Biblia má v sebe veľa dualistického myslenia. Dnes to vidíme u Mojžiša aj u Ježiša, ktorí pred nás predkladajú jasnú a naliehavú voľbu. Máme len jeden život a veľkí učitelia vedia, že musíme objaviť náš pravý osud, ktorý nazývame „spása našej duše“. V určitej fáze života si to vyžaduje jasnú voľbu – „požehnanie alebo kliatbu“ v Mojžišovom jazyku, „pravé ja a nepravé ja“ v Ježišovom vyjadrení.

Iba ľudia, ktorí si na začiatku vybrali „dualisticky“ v záujme celku, životného dobrodružstva, cesty s Bohom, postupne dospejú k mysleniu, ktoré nie je duálne, alebo k „milosrdenstvu“. Určitý paradox, však? Na to, aby sme prešli celú cestu, je potrebné oboje. Jasná voľba a rozhodnutie vás uvedie do pohybu, správne vás nasmeruje, a ak potom na tejto ceste zotrváte, otvorí vás pre citlivosť, nuansy, odtiene, protirečenia, nedôslednosti, rozštiepenosť a nezhody takmer vo všetkom. Človek čoskoro zistí, že je skutočne pravda, čo povedal Ježiš: „Nik nie je dobrý, jedine Boh.“4 Rozhodnutie sa pre tohto dokonale dobrého Boha nám paradoxne umožní víťazne si poradiť s tým, čo nie je dobré.

Takže najprv musíme uzavrieť svoju stávku, vytýčiť smer, urobiť voľbu a podvoliť sa tejto veľkej Láske. Toto je pôvodné dualistické volanie a objasnenie, ktoré počujeme u všetkých židovských prorokov a u Ježiša: Boh alebo mamona, ovce alebo capy, úzka brána, ostrý a bolestivý meč rozlišovania a voľby. Buď však pripravený na skúšky a zmätok, do ktorých ťa táto jasná voľba privedie. Áno, táto oblasť sa uzavrela, ale rovnako sa otvorila. Hlavný rozdiel je v tom, že tieto záležitosti sú teraz reálne!

DNEŠNÉ ČÍTANIA

Za svedkov proti vám volám nebo i zem: Predložil som vám život i smrť, požehnanie i kliatbu! Vyvoľ si život, aby si zostal nažive ty aj tvoje potomstvo, keď budeš milovať Pána, svojho Boha, a poslušne a verne sa vinúť k nemu.

Dt 30, 19 – 20a

Lebo kto by si chcel život zachrániť, stratí ho, ale kto stratí svoj život pre mňa, zachráni si ho. Veď čo osoží človekovi, keby aj celý svet získal, a seba samého by stratil alebo poškodil?!

Lk 9, 24 – 25

UVEDENIE DO MODLITBY

Pane, ukáž mi, ako robiť dobré rozhodnutia a potom byť ochotný zistiť, čo odo mňa skutočne žiadajú.

PIATOK PO POPOLCOVEJ STREDE

NAŠA OHROMUJÚCA
SCHOPNOSŤ
NEPOCHOPIŤ ZMYSEL

Iz 58, 1 – 9a; Mt 9, 14 – 15

Izaiáš, očistený po veľkom vyhnanstve, definuje pôst novým a pomerne „svetským“ spôsobom. Je odvážne, že Cirkev si trúfa použiť takúto nekompromisnú stať na začiatku Pôstneho obdobia, keď berieme do úvahy, že presne takú istú situáciu si môžeme predstaviť aj dnes. Niektorí odborníci hovoria, že práve tento druh textu priniesol Izaiášovi smrť. Obviňuje a odsudzuje vtedajších Židov, že „sa umŕtvujú“ a „vykrúcajú hlavu“ prostredníctvom zachovávania obradov, pôstu a formálnych modlitieb v chráme, ale väčšinou im uniká celý zmysel náboženstva. Táto stať zrejme nebola veľmi populárna u nábožnej kňazskej triedy či konzervatívcov z chrámového prostredia za čias Izaiáša.

Izaiáš otvorene hovorí, že Boh uprednostňuje iný druh pôstu, ktorý mení náš skutočný životný štýl, a nie iba trestá naše telo. (Úbohé telo je vždy obetným baránkom, ktorý je k dispozícii, aby sme sa vyhli konfrontácii s našou peňaženkou, kalendárom alebo predsudkami.) Izaiáš predkladá veľmi otvorenú požiadavku sociálnej spravodlivosti, neútočenia, zloženia našich nôh zo šije utláčaných, podelenia sa o chlieb s hladnými, obliekania nahých, prichyľovania ľudí bez domova a zrieknutia sa nášho pocitu privilegovanosti a zákerných rečí. Veľmi jasne hovorí, že toto je ten skutočný pôst, aký Boh chce.

Je ohromujúce, ako nám kedykoľvek predtým mohla ujsť podstata. Pravdepodobne to, čo sme neskôr nazvali skutkami telesného milosrdenstva, pochádza z tejto state. Predpokladá sa, že Ježiš s ňou bol dobre oboznámený vzhľadom na svoju paralelnú kázeň o ovciach a capoch.

Tento úryvok pekne prechádza do krátkeho evanjelia o tom, prečo sa Ježiš a jeho učeníci nepostia. V skutočnosti hovorí, „pretože je to nesprávny druh pôstu!“ Potom uvedie obľúbenú tému a metaforu, ktorú postupne rozvíja: život ako svadobná hostina, na ktorej je on ženíchom a ľudstvo nevestou. Čoskoro sa vyjasní, že Ježiš nemá záujem o elitu, ktorá si náležite vykonáva svoje obrady, ale odmieta sa pripojiť k svadobnej hostine, ktorú Boh pripravuje pre všetkých – ľudí zvnútra aj zvonka.

DNEŠNÉ ČÍTANIA

Volaj, nestišuj, ako trúba vyvýš svoj hlas, zvestuj môjmu ľudu jeho hriech a Jakubovmu domu jeho vinu! Či takýto je pôst, ktorý sa mi ľúbi? Či toto nazveš pôstom a dňom milým Bohu?

Iz 58, 1. 5

Prečo sa my a farizeji často postíme, a tvoji učeníci sa nepostia?

Mt 9, 14b

UVEDENIE DO MODLITBY

Pane, čo chceš, aby som zanechal cez tento Pôst? Je to niečo iné, ako si myslím?

SOBOTA PO POPOLCOVEJ STREDE

DVOJITÝ ÚDER

Iz 58, 9b – 14; Lk 5, 27 – 32

Nerád to hovorím, ale včerajšia nekompromisná pasáž z Izaiáša dnes pokračuje, aj keď teraz sa predsa len obracia pozitívnym smerom. Izaiáš sa tu snaží opísať, ako by vyzeral spravodlivý ľud a krajina, keby sa postili od tých správnych vecí. Používa nádherné výrazy ako svetlo, rada, hojnosť, upevnená sila, polievaná záhrada, murári trhlín a obnovitelia, opatera a rozkoš, „prameň vôd, ktorého vody nesklamú“, dokonca „vznášať sa nad výšinami zeme“. Ale všetko závisí od pôstu od bezcitnosti a od zvolenia si spravodlivosti. Práve túto stať, ktorá hovorí o „oprave a obnovení“ (tikkun), chápu naši židovskí bratia a sestry ako svoje povolanie k sociálnej spravodlivosti.

Rovnaký motív zo včerajška pokračuje aj v Ježišovom prípade. Opäť ho obvinia, že stoluje s nesprávnymi ľuďmi v dome inej nesprávnej osoby – Léviho, vyberača daní. Ktokoľvek, kto spolupracoval s rímskymi utláčateľmi, bol vo svojej podstate a z hľadiska sociálneho postavenia považovaný za „hriešnika“. Ježiš „spolupracuje so zlom“ a „nesie spoluvinu“ na ich hriechu, tak by povedal dobrý vlastenec a nábožný človek vtedy aj dnes. Ale Ježiš im pripomína, že definícia „svätosti ako oddelenia od“ je úplne nesprávna.5 Ježiš má odlišný program a stratégiu, hoci tento nesprávny „zákon svätosti“ má svoje pokračovanie v každom nevyspelom náboženstve až dodnes. Ježiš prišiel, aby ľudí pretvoril, nie aby ich vylúčil. Prišiel pre zdanlivo porazených, nie preto, aby vytvoril klub pre údajných víťazov.

DNEŠNÉ ČÍTANIA

Keď odstrániš sprostred seba jarmo, kývanie prstami a reči zločinné a ponúkneš hladnému svoj súcit, ubitú dušu nasýtiš: vyjde vo tme tvoje svetlo… A Pán ti dá neprestajný spočinok, jasnosťou naplní tvoju dušu a tvoje kosti upevní…

Iz 58, 9b – 11a

Lekára nepotrebujú zdraví, ale chorí. Neprišiel som volať spravodlivých, ale hriešnikov, aby sa kajali.

Lk 5, 31 – 32

UVEDENIE DO MODLITBY

Pane, v čom som ja chorý a nevidím to?

PRVÁ PÔSTNA NEDEĽA

POKUŠENIA –
PRÍŤAŽLIVOSŤ
ČIASTKOVÝCH DOBIER

Mk 1, 12 – 13; Mt 4, 1 – 11; Lk 4, 1 – 13

Vážení čtenáři, právě jste dočetli ukázku z knihy Prelomový pôst.
Pokud se Vám líbila, celou knihu si můžete zakoupit v našem e-shopu.